ລາວ​​ ເລັ່ງກໍ່ສ້າງ​ ເຂື່ອນ​ໄຟຟ້າ​ 9 ​ແຫ່ງ ແລະ​ບຸກ​ເບີກ​ ບໍ່​​ແຮ່​ອີກ 25 ​ແຫ່ງ ​
ລັດຖະມົນຕີທ່ານນຶ່ງ​​ວ່າ​ ຂະນະ​ນີ້ປະເທດ​ລາວ ກໍາລັງ​ເລັ່ງກໍ່ສ້າງ​ເຂື່ອນ​​ໄຟຟ້າ​ຈໍານວນ 9 ​ໂຄງການ​ ແລະ​ບຸກ​ເບີກ​ບໍ່​​ແຮ່​ເພີ່ມ​ຂຶ້ນອີກ 25 ​ແຫ່ງ​.
ລັດຖະມົນຕີລາວຢືນຢັນວ່າ ຂະນະນີ້ກໍາລັງເລັ່ງດໍາເນີນການ ກໍ່ສ້າງເຂື່ອນຜະລິດກະແສໄຟຟ້າຈໍານວນ 9 ໂຄງການ ແລະ ບຸກເບີກບໍ່ແຮ່ເພີ່ມຂຶ້ນອີກ 25 ແຫ່ງໃຫ້ສໍາເລັດຕາມແຜນການ ທີ່ວາງເອົາໄວ້ ທ່ານສຸລິວົງ ດາລາວົງ ລັດຖະມົນຕີການກະຊວງພະລັງງານ ແລະບໍ່ແຮ່ ໄດ້ຖະແຫຼງຢືນຢັນວ່າ ຜົນຜະລິດໃນພາກພະລັງ ງານ ແລະບໍ່ແຮ່ໄດ້ປະກອບສ່ວນເຂົ້າໃນຍອດຜະລິດຕະພັນ ລວມພາຍໃນ ຫລື GDP ຂອງລາວເພີ່ມຂຶ້ນຢ່າງຕໍ່ເນື່ອງ ສໍາ ລັບໃນໄລຍະແຜນການປະຈໍາປີ 2011-2012 ທີ່ຜ່ານມາ ກໍ ປາກົດວ່າ ຜົນຜະລິດໃນພາກພະລັງງານ ແລະບໍ່ແຮ່ນັ້ນ ຄິດ ເປັນອັດຕາສ່ວນເຖິງ 19 79% ຂອງມູນຄ່າ GDP ທັງໝົດ ສ່ວນໃນໄລຍະແຜນການປະຈໍາປີ 2012-2013 ນີ້ກໍເຊື່ອໝັ້ນວ່າ ຜົນຜະລິດໃນພາກພະ ລັງງານ ແລະບໍ່ແຮ່ ຍັງຈະເພີ່ມຂຶ້ນຢ່າງຕັ້ງໜ້າ ເນື່ອງຈາກວ່າໃນເວລານີ້ ກໍມີການກໍ່ສ້າງ ເຂື່ອນຜະລິດກະແສໄຟຟ້າຈໍານວນເຖິງ 9 ໂຄງການ ທີ່ກໍາລັງດໍາເນີນການຢ່າງຕັ້ງໜ້າ ແລະ ໃນຂະນະດຽວກັນກໍມີບໍ່ແຮ່ເຖິງ 25 ແຫ່ງ ທີ່ກໍາລັງເລັ່ງດໍາເນີນການກໍ່ສ້າງເພື່ອໃຫ້ສໍາເລັດແລະເລີ່ມການຜະລິດແຕ່ປີ 2013 ເປັນຕົ້ນໄປ ດັ່ງທີ່ທ່ານ ສຸລິວົງ ໄດ້ໃຫ້ການຢືນຢັນວ່າ: ໃນໄລຍະນັບແຕ່ເດືອນຕຸລາ 2011 ເຖິງທ້າຍເດືອນສິງຫາ 2012 ລັດຖະບານກໍ ໄດ້ເຊັນສັນຍາວ່າ ດ້ວຍການຮ່ວມມືກ່ຽວກັບການລົງທຶນເພື່ອການກໍ່ສ້າງແຫຼ່ງຜະລິດກະແສໄຟ ຟ້າຮ່ວມກັບທັງເອກກະຊົນລາວ ແລະຕ່າງຊາດໄປແລ້ວຈໍານວນທັງໝົດ 80 ໂຄງການ ຊຶ່ງໃນຈໍານວນ 80 ໂຄງການດັ່ງກ່າວນີ້ ກໍແບ່ງເປັນ 39 ໂຄງການ ທີ່ຢູ່ໃນຂັ້ນຕອນຂອງການສຶກສາຄວາມເປັນໄປໄດ້ ສ່ວນ 28 ໂຄງການກໍຢູ່ໃນຂັ້ນຂອງການພັດທະນາ ໃນຂະນະທີ່ 13 ໂຄງການ ກໍໄດ້ເຊັນສັນຍາສໍາປະທານຢ່າງເປັນທາງການແລ້ວ ສ່ວນນອກນັ້ນ ກໍາລັງດໍາເນີນການກໍ່ສ້າງຢ່າງຕັ້ງໜ້າ ຊຶ່ງໃນນີ້ກໍມີຢູ່ 4 ໂຄງການທີ່ຈະດໍາເນີນການກໍ່ ສ້າງໃຫ້ສໍາເລັດໃນທ້າຍປີ 2012 ນີ້ ແລະຈະສາມາດເລີ່ມຜະລິດກະແສໄຟຟ້າ ເພື່ອສົ່ງໄປ ຂາຍໃຫ້ໄທໄດ້ ໃນກາງປີ 2013 ນີ້ ທ່ານສຸລິວົງ ໄດ້ໃຫ້ການເປີດເຜີຍດ້ວຍວ່າ ໃນປັດຈຸບັນນີ້ ຢູ່ໃນລາວມີເຂື່ອນທີ່ກໍ່ສ້າງສໍາເລັດແລ້ວ ແລະກໍໄດ້ຜະລິດກະແສໄຟຟ້າແລ້ວຈໍານວນ 18 ໂຄງການໂດຍສາມາດຜະ ລິດພະລັງງານໄຟຟ້າໄດ້ໃນປະລິມານລວມກັນເຖິງ 12,039 69 ລ້ານກິໂລວັດ/ໂມງ ຕໍ່ປີ ແລະໃນນີ້ກໍໄດ້ສົ່ງໄປຂາຍໃຫ້ການໄຟຟ້າຝ່າຍຜະລິດແຫ່ງປະເທດໄທ EGAT ໃນ ປະລິ ມານລວມເຖິງ 11,178 5 ລ້ານກິໂລວັດ/ໂມງ ຫຼືຄິດເປັນມູນຄ່າການສົ່ງອອກເຖິງ 3,256 ຕື້ກີບ ຫຼືເກືອບ 470 ລ້ານໂດລາ ຍິ່ງໄປກວ່ານັ້ນ ຖ້າຫາກວ່າການດໍາເນີນງານເປັນໄປຕາມແຜນ ການທີ່ລັດຖະບານລາວໄດ້ວາງເອົາໄວ້ ກໍຄືການກໍ່ສ້າງແຫຼ່ງ ຜະລິດກະແສໄຟຟ້າໃຫ້ສໍາເລັດທັງ 80 ໂຄງການ ທີ່ລັດຖະ ບານລາວໄດ້ເຊັນສັນຍາຮ່ວມມືກັບເອກກະຊົນລາວ ແລະຕ່າງ ຊາດໄປແລ້ວນັ້ນ ກໍຍັງຈະເປັນຜົນເຮັດໃຫ້ລາວມີຄວາມອາດ ສາມາດໃນການຜະລິດກະແສໄຟຟ້າເພີ່ມຂຶ້ນອີກຫຼາຍກວ່າ 10 ຕື້ກິໂລວັດ/ໂມງ ຫຼືເພີ່ມຂຶ້ນຈາກປັດຈຸບັນນີ້ເຖິງ 10 ເທົ່າພາຍ ໃນປີ 2025 ອີກດ້ວຍ ສ່ວນໃນດ້ານອຸດສາຫະກໍາບໍ່ແຮ່ນັ້ນ ລັດຖະບານລາວກໍໄດ້ໃຫ້ ສໍາປະທານການສໍາຫຼວດ ແລະຂຸດຄົ້ນແຮ່ທາດກັບບັນດາບໍລິສັດເອກກະຊົນລາວ ແລະຕ່າງຊາດໄປແລ້ວເຖິງ 184 ບໍລິສັດ ໂດຍເປັນການສໍາປະທານໃນ 200 ໂຄງການໃນທົ່ວປະເທດ ແລະທີ່ຖືວ່າເປັນບໍ່ແຮ່ທີ່ໃຫຍ່ທີ່ສຸດນັ້ນ ກໍແມ່ນບໍ່ແຮ່ຄໍາ ແລະທອງແດງຢູ່ເມືອງ ເຊໂປນ ແລະວີລະບູລີໃນແຂວງສະຫວັນນະເຂດ ໃນປີ 2011 ທີ່ຜ່ານມານັ້ນ ບໍລິສັດລ້ານຊ້າງມິເນີຣັລຈໍາກັດ ຊຶ່ງເປັນຜູ້ລົງທຶນໃນບໍ່ແຮ່ດັ່ງ ກ່າວນີ້ ກໍສາມາດຂຸດຄົ້ນແຮ່ຄໍາໄດ້ໃນປະລິມານລວມ 74,484 ອອນຊ໌ ແລະຂຸດຄົ້ນແຮ່ທອງແດງໄດ້ເຖິງ 78,859 ໂຕນ ຫຼືເພີ່ມຂຶ້ນຈາກປີ 2010 ຄິດເປັນສັດສ່ວນເຖິງ 23% ຊຶ່ງກໍເຮັດໃຫ້ເຊື່ອໝັ້ນວ່າ ຜົນຜະລິດແຮ່ທອງແດງໃນປີ 2012 ນີ້ ຈະມີປະລິມານລວມບໍ່ໜ້ອຍກວ່າ 80,000 ໂຕນຢ່າງແນ່ນອນ